b'\n_START_ARTICLE_\nElliptinen galaksi\n_START_PARAGRAPH_\nElliptinen galaksi on nimens\xc3\xa4 mukaisesti ellipsoidin muotoinen galaksi. Se on yksi Hubblen luokittelun mukaisista galaksityypeist\xc3\xa4. Pienet elliptiset galaksit muistuttavat pallomaisia t\xc3\xa4htijoukkoja ja ovat vain v\xc3\xa4h\xc3\xa4n niit\xc3\xa4 isompia; suuret elliptiset galaksit ovat massiivisimpia tunnettuja kohteita. Noin 20\xc2\xa0% havaituista galakseista on elliptisi\xc3\xa4; todellisen m\xc3\xa4\xc3\xa4r\xc3\xa4n uskotaan olevan vain puolet siit\xc3\xa4, sill\xc3\xa4 pieni\xc3\xa4 ep\xc3\xa4s\xc3\xa4\xc3\xa4nn\xc3\xb6llisi\xc3\xa4 galakseja on enemm\xc3\xa4n kuin pystymme havaitsemaan.\n_START_SECTION_\nRakenne\n_START_PARAGRAPH_\nElliptisen galaksin t\xc3\xa4hdet ovat keskittyneet tiiviin ytimen ymp\xc3\xa4rille, josta et\xc3\xa4\xc3\xa4mm\xc3\xa4lle ment\xc3\xa4ess\xc3\xa4 t\xc3\xa4hti\xc3\xa4 on v\xc3\xa4hitellen yh\xc3\xa4 harvemmin. Toisin kuin kierteisgalaksilla, elliptisen galaksin t\xc3\xa4hdet kiert\xc3\xa4v\xc3\xa4t ydint\xc3\xa4 enemm\xc3\xa4n tai v\xc3\xa4hemm\xc3\xa4n satunnaisilla radoilla toistensa suhteen, eik\xc3\xa4 galaksi siten itsess\xc3\xa4\xc3\xa4n py\xc3\xb6ri juuri lainkaan. Galaksi sis\xc3\xa4lt\xc3\xa4\xc3\xa4 hyvin v\xc3\xa4h\xc3\xa4n t\xc3\xa4htienv\xc3\xa4list\xc3\xa4 materiaa, nuoria t\xc3\xa4hti\xc3\xa4 ja avoimia t\xc3\xa4htijoukkoja. Sen sijaan pallomaisia t\xc3\xa4htijoukkoja saattaa olla suuren galaksin ymp\xc3\xa4rill\xc3\xa4 jopa tuhansia._NEWLINE_Elliptisen galaksin t\xc3\xa4hdist\xc3\xa4 valtaosa on niin sanottuja toisen populaation t\xc3\xa4hti\xc3\xa4. Ne olivat ensimm\xc3\xa4isi\xc3\xa4 pitk\xc3\xa4ik\xc3\xa4isi\xc3\xa4 t\xc3\xa4hti\xc3\xa4 maailmankaikkeuden synnyn j\xc3\xa4lkeen, ja sis\xc3\xa4lt\xc3\xa4v\xc3\xa4t hyvin v\xc3\xa4h\xc3\xa4n metalleja (t\xc3\xa4htitieteess\xc3\xa4 metalli on mik\xc3\xa4 tahansa heliumia raskaampi alkuaine). Toisen populaation t\xc3\xa4hdet ovat v\xc3\xa4rilt\xc3\xa4\xc3\xa4n keskim\xc3\xa4\xc3\xa4rin keltaisia, mik\xc3\xa4 aiheuttaa elliptisille galakseille niiden kellert\xc3\xa4v\xc3\xa4n v\xc3\xa4rin._NEWLINE_Elliptiset k\xc3\xa4\xc3\xa4pi\xc3\xb6galaksit ovat hyvin pieni\xc3\xa4: niiss\xc3\xa4 on vain satoja miljoonia tai muutamia miljardeja t\xc3\xa4hti\xc3\xa4, ja niiden koko saattaa olla vain 5000 valovuotta. Suurimmat j\xc3\xa4ttil\xc3\xa4isellipsigalaksit sen sijaan sis\xc3\xa4lt\xc3\xa4v\xc3\xa4t jopa useita biljoonia (10\xc2\xb9\xc2\xb2) t\xc3\xa4hti\xc3\xa4 ja ovat yli puolen miljoonan valovuoden l\xc3\xa4pimittaisia. Vertailun vuoksi tyypillinen kierteisgalaksi Linnunrata on kiekon halkaisijaltaan 100 000 valovuoden kokoinen ja sis\xc3\xa4lt\xc3\xa4\xc3\xa4 200\xe2\x80\x93400 miljardia t\xc3\xa4hte\xc3\xa4.\n_START_SECTION_\nSynty\n_START_PARAGRAPH_\nKlassisen k\xc3\xa4sityksen mukaan elliptisten galaksien materia kului heti alussa kokonaan t\xc3\xa4htiin, mink\xc3\xa4 takia niiss\xc3\xa4 on nyt vain ik\xc3\xa4\xc3\xa4ntyneit\xc3\xa4 t\xc3\xa4hti\xc3\xa4. Muodostuneet t\xc3\xa4hdet olivat l\xc3\xa4hinn\xc3\xa4 keskikokoisia tai pieni\xc3\xa4 ja siten hyvin pitk\xc3\xa4ik\xc3\xa4isi\xc3\xa4, eik\xc3\xa4 uutta materiaa ole juuri ehtinyt synty\xc3\xa4 supernovista tai tavallisista novista._NEWLINE_Nykyk\xc3\xa4sityksen mukaan elliptiset galaksit ovat syntyneet kahden tai usean pienemm\xc3\xa4n galaksin t\xc3\xb6rm\xc3\xa4tty\xc3\xa4 ja sulauduttua toisiinsa. T\xc3\xa4m\xc3\xa4 selitt\xc3\xa4\xc3\xa4 t\xc3\xa4htien ep\xc3\xa4yhten\xc3\xa4iset kiertoradat galaksin keskustan ymp\xc3\xa4ri ja sen, miksi galaksijoukkojen keskuksissa usein on j\xc3\xa4ttil\xc3\xa4ism\xc3\xa4isi\xc3\xa4 elliptisi\xc3\xa4 galakseja.'